Poesia e Cultura
(Moda)

Custa biblioteca cumunale
In Ulassa at bandidu cosa noa
Dende a sa poesia manna proa
In ampiu cuncursu Regionale

Talentu donu e vena naturale
A ponner tottu impare in movimentu
E chie este adatu in su cantare
Chi non lesse su cantu in abbandonu
Talentu vena naturale donu
A ponner tottu impare in movimentu
Donu vena naturale e talentu
De ponner in movimentu tottu impare
E chie este adatu in su cantare
In abbandonu non lesse su cantu
Dare a sa poesia onore e vantu
Cund'una amena umile cumpostura

Tradizione valore e cultura
De la mantenner continu in vigore
Tramandare in su tempu a benner
Pro no andare in estinzione
Valore cultura e tradizione
De la mantenner continu in vigore
Tradizione cultura e valore
Continu in vigore e la mantenner
Tramandare in su tempu a benner
De la mantenner in vigore continu
Dare tonu a su cantu genuinu
Che i su rusignolu in beranile

Dare a sa poesia onore e vantu
Cund'una amena cumpostura umile
Sa Musa at tentu iscola in su Cuile
Cantadu at su Pastore cun s'Armentu
Canteid su Massaiu in bon'umore
Girulende cun Boes in s'Arzola
Sa Musa in su Cuile at tentu iscola
Cantadu a su Pastore cun s'Armentu
Sa Musa in su Cuile iscola at tentu
Cantadu at cun s'Armentu su Pastore
Su Massaiu continu in bon'umore
In s'Arzola cun Boes girulende
Pienu de allegria fit cantende
Ca s'Arzola ‘e trigu fit piena.

Dare a sa poesia onore e vantu
Cund'una umile cumpostura amena

Su cantu at dadu vida a ogni scena
Sa gara fiat prima preferida
Ma como est diventada cosa rara
Non tene pius bonu risultadu
Su cantu a ogni scena vida at dadu
Sa gara fia prima preferìda
Su cantu a ogni scena at dadu vida
Fia prima preferida sa gara
Ma como est diventada cosa rara
Non tene pius risultadu ‘onu

Andende est a finire in abandonu
E anda lentamente a scumparire
Andende in abandonu est a finire
Si non b’ada rimediu o riparu
Est a sa giovania dare imparu
A faeddare in limba Sardignola
E pensare a la giughere a s'Iscola
Pro chi nde fettana insegnamentu
Penso ch’este arrivadu su momentu
De salvare sa limba naturale
E ogni Sardu ‘enzada in aggiudu
Fino e affetuosu unu saludu
Bol mando cun istima cordiale

Mese ‘e maiu 2007